তৃণমূলনেতা মুকুল রায়ের পর এবার তাঁর ছেলে শুভ্রাংশুও উত্তর ২৪ পরগনার হালিশহরে আক্রান্ত দেবশ্রী ঘোষের বাড়িতে গেলেন। সেখানে গিয়ে শুভ্রাংশু দোষীদের বিরুদ্ধে ব্যবস্থা নেওয়ার আশ্বাস দিলেও সংশয় কাটছে না আক্রান্তের পরিবারের।
বীজপুরে তৃণমূলের জয়ী প্রার্থী শুভ্রাংশু রবিবার দেবশ্রীর বাড়িতে যান। প্রায় ২০ মিনিট কথা হয় দু’জনের। যদিও দেবশ্রীর আক্ষেপ, এদিন শুভ্রাংশ নিজের থেকে হামলার প্রসঙ্গটি তোলেননি। দেবশ্রী বলার পরেই এ বিষয়ে খোঁজখবর নেন বীজপুরের বিধায়ক। দেবশ্রী বলেন, ‘‘উনি (শুভ্রাংশু) প্রথমে এ বিষয়ে কিছু বলেননি। আমিই সেদিনের ঘটনা সম্পর্কে বললাম। তারপর তিনি অভিযুক্তদের নাম নিলেন। তাছাড়া জমি দখলের যে চেষ্টা চলছে, সে বিষয়টিও দেখবেন বলে আশ্বাস দিলেন।’’
প্রসঙ্গত, সিপিএম সমর্থক হওয়ার কারণে গত ২৪ এপ্রিল রাতে দেবশ্রীর বাপের বাড়িতে হামলা চালানোর অভিযোগ উঠেছিল তৃণমূল আশ্রিত দুষ্কৃতীদের বিরুদ্ধে। এমনকী, দেবশ্রীর তিন বছরের শিশুকন্যাও রেহাই পায়নি সেই হামলা থেকে। ওই ঘটনায় স্পষ্টতই অস্বস্তিতে পড়তে হয়েছিল শাসকদলকে। তৃণমূলের তরফে ওই ক্ষতে দফায় দফায় প্রলেপ দেওয়ার চেষ্টা করা হয়েছে। কিছুদিন আগে মুকুল দেবশ্রীর সঙ্গে দেখা করে দোষীদের বিরুদ্ধে ব্যবস্থা নেওয়ার  আশ্বাস দিয়েছিলেন।
যদিও দেবশ্রীর দাবি, মুকুল এবং শুভ্রাংশু আশ্বাস দিলেও যতক্ষণ না হালিশহর পুরসভার ভাইস চেয়ারম্যান রাজা দত্তের বিরুদ্ধে কোনও ব্যবস্থা নেওয়া হচ্ছে, ততক্ষণ সেখানকার পরিস্থিতি স্বাভাবিক হবে না। অভিযোগ, ভোটের আগের দিন রাজার দলবলই দেবশ্রীর বাপের বাড়িতে হামলা চালিয়েছিল। তৃণমূলের একাংশের বক্তব্য, রায় পরিবারের সঙ্গে ঘনিষ্ঠতার সুবাদেই হালিশহর জুড়ে রাজার এই দাপট। কিন্তু ঘটনাপ্রবাহের জেরে মুকুল-শুভ্রাংশু দু’জনেই বর্তমানে রাজার সঙ্গে দূরত্ব বাড়াতে চাইছেন। তবে তাঁর বিরুদ্ধে আদৌ কোনও ব্যবস্থা নেওয়া হবে কি না, তা নিয়ে সংশয় রয়েছে।
দেবশ্রীর আরও দাবি, শুভ্রাংশু তাঁদের বাড়ির এক অনুষ্ঠানে যাওয়ার জন্যও আমন্ত্রণ জানিয়েছেন। শুভ্রাংশুকে তখন কিছু না বললেও পরে ফোনে দেবশ্রী বলেন, ‘‘আমার পক্ষে যাওয়া সম্ভব নয়। এই পরিস্থিতিতে নিমন্ত্রণ রক্ষা করতে গেলে অন্য বার্তা যেতে পারে।’’ এদিনের সাক্ষাৎ প্রসঙ্গে শুভ্রাংশু বলেন, ‘‘ভাল কথাবার্তা হয়েছে। ওঁরা খুব ভাল ব্যবহার করেছেন।’’